Jutges per la Democràcia ha assegurat aquest dijous que veu “inadmissibles” les “purgues ideològiques” que, segons l’associació, ha legitimat el Tribunal Suprem arran de la sentència de la Sala Tercera que desestimava els recursos interposats per la jutgessa Àngels Vivas davant el nomenament d’Antonio Ramon Recio com a president de l’Audiència de Barcelona, tot i que Vivas tenia més antiguitat i més mèrits que el magistrat escollit. També, veu “cridaner” que la sentència del Suprem “senyali membres de la carrera judicial per la seva ideologia política” sense que el CGPJ s’hi hagi pronunciat mai. En un comunicat, considera que Vivas, que és una de les signants del ‘manifest dels 33’, també va ser víctima d’un cas de discriminació per raó de sexe i que la sentència del Suprem es negui a reparar aquesta “vulneració” amb arguments “d’índole formal”. Als seus recursos, Vivas argumentava que ella disposava de mèrits superiors als de Recio perquè superava en 1.200 llocs d’escalafó i en vuit anys d’antiguitat a Recio, i a més té experiència en tasques de gestió a la carrera judicial. El Suprem va justificar, per la seva banda, que malgrat que la signatura del “manifest dels 33” va ser un exercici “legítim” de llibertat d’expressió per part de Vivas, això només implica que la magistrada no pot ser objecte de cap sanció penal o disciplinària per aquesta presa de posició.  Però segons els magistrats, això no significava “que l’òrgan constitucional encarregat de valorar la idoneïtat dels candidats a places judicials de provisió discrecional no pugui tenir en compte les actuacions i manifestacions d’índole política que, encara que siguin legítimes, hagin fet els diferents candidats” i afegia que “qui voluntàriament baixa a l’arena política i participa al debat en la lluita propis d’aquest àmbit, no pot raonablement esperar que s’oblidi aquesta dada”, una afirmació que, segons Jutges per la Democràcia, ha portat al Suprem a avalar “purgues ideològiques”. Jutges per la Democràcia recorda com un dels vots particulars de la sentència feia constar que el Suprem substituïa “en l’exercici de les seves funcions” al Consell General del Poder Judicial i critica que l’alt tribunal li retreiés la signatura del manifest dels 33, quan ni tal sols l’òrgan judicial no ho va fer perquè la jurisprudència constitucional li prohibeix, continua l’associació. Per últim, Jutges per la Democràcia reclama l’aplicació d’un principi d’igualtat de dones i homes en la carrera judicial i que es prenguin mesures de “discriminació positiva” perquè “s’apliqui el principi d’igualtat de dones i homes en la carrera judicial” ja que les magistrades es troben “actualment infrarepresentades en càrrecs discrecionals”.

Summary: JpD denuncia que el Suprem avali “purgues ideològiques”


El Museu Picasso i la Universitat de Barcelona (UB) han presentat aquest dilluns el resultat d’un estudi inèdit sobre sis obres primerenques (1895-1900) de Pablo Picasso. La investigació, finançada amb fons europeus, ha permès descobrir en alguns d’aquests retrats composicions subjacents i detalls sobre la tècnica i la composició picassianes que aporten informació valuosa a la Col·lecció del museu. A ‘Home amb boina’, per exemple, un retrat pintat al La Corunya, s’hi ha descobert una composició vinculada al seu pare l’autoria del qual es desconeix per ara. L’estudi s’ha dut a terme amb un laboratori mòbil per a l’anàlisi ‘in situ’ de les obres, basada en l’estructura laminar de la pintura. La Universitat de Barcelona conjuntament amb el Museu Picasso de Barcelona ha dut a terme un estudi amb la utilització del laboratori mòbil MOLAB. Aquest laboratori disposa d'un equipament que ha permès aplicar diferents tècniques d’anàlisi no destructives per determinar la composició dels materials que formen les obres sense prendre'n cap mostra.   Les obres estudiades són sis retrats de la primera època de Picasso, datats entre el 1895 i el 1900, que formen part del fons del Museu. Aquest període és especialment interessant, segons ha subratllat Reyes Jiménez, del Departament de Conservació Preventiva del Museu Picasso de Barcelona, perquè correspon l’estada a La Coruña, la ciutat on Picasso va aprendre a pintar tutelat pel seu pare, fins els últims mesos del segle XIX en que es preparava per deixar Barcelona i marxar a Paris a consolidar el camí cap a la modernitat. La investigació ha donat fruits positius en diversos fronts. Potser el més sorprenent és la troballa d’una obra nova sota el retrat ‘Home amb bonia’, una pintura anterior lligada amb el pare del pintor, l’autoria de la qual es desconeix. Altres descobertes interessants, com l’empremta d’un paisatge urbà barceloní sota el llenç ‘Josep Cardona i Furró’, una composició anterior amagada sota el retrat de ‘Carles Casagemas’, i per descomptat, ‘Autoretrat amb perruca’, l’obra central i eix del projecte que va motivar la investigació.  En aquest cas, s’ha pogut desxifrar un joc de superposició d’imatges en la creació del retrat, que segons els experts reflecteixen la integració de Picasso en la societat catalana i són “el preàmbul del procés de metamorfosi que l’acompanyarà tota la vida”.    Aquest estudi s’ha donat a conèixer aquest dilluns en roda de premsa, en el marc de la qual s’han explicat també quines tècniques s’han utilitzat per fer l’ anàlisi i les seves virtuts. Essencialment, la gran avantatja és que la intervenció sobre les obres és no invasiva. L’estudi de la composició material de l’obra s’ha dut a terme amb un laboratori mòbil MOLAB, que ha premés estudiar-les sense traslladar-les. L’examen de les obres s’ha dut a terme a través de reflectografies d’infraroig proper (que permeten visualitzar les composicions subjacents a la superfície visible a l’ull humà), i de fluorescència de raigs X, que proporcionen mapes de composició de cada element al llarg de la superfície, això és pigments i materials existents al llenç.  Aquesta primera fase de l’estudi va durar només una setmana, però l’anàlisi dels resultats s’ha allargat més d’un any, segons ha detallat el Dr. José F. Garcia, del Grup de Caracterització Material del Patrimoni de la Universitat de Barcelona. Reyes Jiménez ha posat en valor una investigació d’aquesta naturalesa, que es fa pensant en “termes de col·lecció” i amb l’objectiu final de conservar millor les obres. En aquest sentit, “coneixent millor el procés de creació i els materials utilitzats” es contribueix decisivament a aquest objectiu.  Jiménez també ha explicat que el què va començar amb la idea d’estudiar ‘Autorretrat amb perruca’ i sis obres de context, ha acabat “obrint un munt de línies d’estudi i recerca, que formen part de la nostra voluntat d’intentar tendir ponts i establir relacions entre obres de la nostra i altres col·leccions”.

Summary: Un estudi de la UB descobreix composicions subjacents i revela detalls tècnics de sis obres primerenques de Picasso


El descens de la "pressió assistencial" de l'Hospital Universitari Arnau de Vilanova de Lleida ha permès tancar aquest diumenge la tercera planta habilitada per a pacients amb covid-19. Així ho ha confirmat a l'ACN aquest dilluns el director d'aquesta unitat, José Luis Morales-Rull, que ha explicat que la situació a l'equipament sanitari és similar a la de principis del mes de juliol, quan tot just es va decretar el confinament perimetral del Segrià. De fet, el volum de nous ingressos diaris està començant a baixar, passant dels vuit que es registraven fa quinze dies als sis o set d'actuals, i la tendència és que ho continuï fent de cara als pròxims deu dies tenint en compte que cada cop es detecten menys casos a l'atenció primària. El tancament de la tercera planta de l'Arnau habilitada per a malalts de covid se suma al fet que, durant la setmana passada, es deixés d'utilitzar la segona planta que s'havia destinat als casos positius de coronavirus a l'Hospital de Santa Maria. Ara, l'objectiu passa per acabar concentrant els afectats en una" planta i mitja" de l'Arnau, un cop es vagin donant més altes i, per tant, es redueixi el nombre d'ingressats; que és de mig centenar de persones a l'Arnau -una quinzena dels quals a l'UCI- i de prop d'una vintena al Santa Maria, amb dos o tres casos a l'UCI. Morales ha explicat que "aquesta planta i mitja o dues plantes" de l'Hospital Arnau de Vilanova es mantindran obertes durant tot l'any i que ja hi ha un pla de contingència preparat de cara a l'hivern, quan es preveuen nous rebrots de la malaltia. El director de la unitat de covid-19 de l'equipament sanitari ha explicat que actualment a l'UCI hi ha una mica més de pressió assistencial que a la resta del centre, tenint en compte que les estades dels pacients en aquesta unitat són més llargues i també pel fet que també hi ha persones hospitalitzades per altres patologies. Pel que fa a la tipologia de pacients ingressats, gairebé un 60% del total corresponen  a persones que s'han contagiat mitjançant un contacte familiar (42%) o social (17%). Mentre, hi ha un altre 13% de casos provinents de residències de la gent gran, sobre els quals Morales ha volgut deixar clar que s'ha de tenir en compte que el volum de proves PCR que s'han practicat en el col·lectiu és més elevat.  D'altra banda, un 13% correspon a contagis en l'àmbit laboral i un altre 6% de treballadors del sector fructícola. Sobre aquests darrers, el percentatge ha baixat considerablement, ja que fa quinze dies representava el 20% del total. Finalment, el director de la unitat de covid-19 de l'Hospital Arnau de Vilanova ha dit a l'ACN que hi ha un darrer 6% de casos dels quals no se sap l'origen del contagi perquè aquest no s'ha pogut rastrejar. Sobre l'anunci de permetre obrir l'interior de bars i restaurants al 50% d'aforament a la ciutat de Lleida i sis municipis del Baix Segre, Morales ha afirmat que "és una feina de tots" evitar nous contagis, descartant que l'aplicació d'aquesta mesura pugui contribuir a generar més brots. Així, ha destacat la importància que tant els usuaris com el sector de l'hostaleria compleixin les normes i que la ciutadania no es relaxi.

Summary: L'Hospital Arnau de Vilanova tanca la tercera planta per a pacients covid, un cop ha baixat la "pressió assistencial"


L'alcalde de Cervera, Ramon Royes, ha anunciat que no es tornarà a presentar a les eleccions municipals de 2019. Es tracta d'una decisió que portava molt temps meditant però que ha acabat prenent arrel de la els ''reiterats incompliments'' de les promeses que li havien fet des del PDeCAT per tal de poder assumir ''responsabilitats de país'' com a diputat. En aquest sentit, Royes considera que després de ser situat com a número 8 de la llista de Junts per Catalunya el passat 21-D s'ha evidenciat que l'alcaldia de Cervera és el seu ''sostre polític''. Royes ha lamentat la ''indiferència'' dels màxims responsables del seu partit davant la decisió que ha pres i ha assegurat que moltes vegades s'ha sentit sol i sense ''l'escalf de la gent''. Així mateix, ha afegit que la política ja no el fa ''feliç'' i ha assegurat que li ha comportat molts sacrificis a nivell personal, d'amistats i empresarial. Ramon Royes ha lamentat que des del seu partit, el PDeCAT, no s'hagi donat resposta a les seves reiterades demandes de fer un pas més endavant i treballar per la política del país des del Parlament. Segons Royes, se li han fet moltes promeses que sempre han estat incomplertes i finalment ha pogut evidenciar que el seu ''sostre polític'' és la Paeria quan a les eleccions del 21-D el van situar de número 8 per Lleida, amb molt poques possibilitats de poder entrar al Parlament. Segons Royes, el seu desig de ser diputat l'han conegut els responsables del PDeCAT i la resposta que se li ha donat sempre ha estat que es confiava amb ell ''en mèrits i capacitat'',  però que una vegada i una altra ha vist com les promeses no es complien. Royes diu que s'ha buidat després de ''donar-ho tot per Cervera'' fins al límit d'afectar-li la salut. Assegura que 6 anys a l'alcaldia li han afectat la vida personal, els amics i l'empresa. En aquest sentit, remarca que ha rebut crítiques a la premsa, a les xarxes socials i al carrer, ''amb crueltat''; que ha patit escarni en actes públics, escridassades, anònims, difamacions, injúries i amenaces de mort que l'han portat a tenir ordres d'allunyament judicial. Així mateix, també ha lamentat que li hagin ratllat el cotxe i fet pintades, i que a Cervera hi hagi gent que hagi deixat de parlar-li i saludar-lo per mirar-lo amb menyspreu. Royes continuarà a l'alcaldia de Cervera fins al juny de 2019 i ha destacat que com a paer en cap ha pogut liderar la ''transformació històrica'' de places i carrers del cas antic, aprovar un POUM, facilitar inversions milionàries per empreses que han reduït l'atur, reduir el deute municipal a gairebé la meitat, promocionar l'Aquelarre, aconseguir la capitalitat cultural de Cervera pel 2019 o rebre reconeixements a la millor gestió pública, entre d'altres. Un primer mandat marcat pels projectes ''tabú'' i un segon per la diversitat política a la Paeria Ramon Royes va arribar a la Paeria de Cervera a les eleccions del 2011 i va liderar uns primers quatre anys al capdavant de la institució marcats per l'afrontament de projectes ''tabú'' a la ciutat. En aquest sentit, assegura que ha estat ''valent'' per trencar amb el ''conservadorisme'' i que s'ha enfrontat als ''cacics'' de Cervera, als d'Unió Democràtica i  a la ''gent rància i conservadora'' del seu partit. Un primer escull el va trobar amb la reforma de la plaça Universitat, que ara té el trànsit restringit i això li va comportar rebuig per una part de la ciutadania i els comerciants. També va tenir dificultats per aprovar el POUM o per assegurar el trasllat d'un supermercat que volia marxar de Cervera a uns terrenys contigus a l'N-II. En l'actual mandat, Royes no va saber que seria alcalde fins al mateix dia del ple d'investidura. Els resultats de les eleccions municipals del 2015 van donar entrada a 8 formacions polítiques a la Paeria. Va aconseguir un mandat amb majoria simple després de la ruptura d'un acord entre els partits d'esquerres per fer alcalde el candidat d'ERC, Ramon Armengol. Així, Royes va començar manant amb els 3 regidors del PDeCAT, i un de la formació SiF. Més endavant, va poder incorporar a l'equip de govern un altre regidor de la formació Inse i el regidor no adscrit que va deixar el PPC.  Royes ha afegit que ha estat capaç d'enfrontar-se a la Casa Reial espanyola, com quan va voler retirar el títol nobiliari de Comtessa a la princesa Elionor o quan el ple va declarar Felip VI persona 'no grata'. També se les ha tingut amb l'església més ''conservadora'', quan el bisbe Xavier Novell va fer unes declaracions sobre l'homosexualitat que també van motivar que el Ple de la capital de la Segarra declarés el bisbe persona 'no grata'.

Summary: L'alcalde de Cervera anuncia que no es presentarà al 2019 perquè el PDeCAT no li ha confiat responsabilitats de país


Endesa ha renovat part de la xarxa elèctrica de mitjana i baixa tensió de Vilanova i la Geltrú amb l’objectiu de millorar la qualitat del servei a més de 36.000 clients de la ciutat, segons ha informat la companyia en un comunicat. Els treballs, que han tingut una inversió superior als 200.000 euros aportats íntegrament per Endesa, han consistit en reformar dotze centres de transformació ubicats a diferents punts del nucli urbà del municipi. Per una banda, s’han telecomandat alguns centres i, per una altra, en d’altres unitats s’han introduït canvis tecnològics. Totes dues actuacions han de permetre la millora de les instal•lacions, dotades ara amb els dels darrers avenços que hi ha al mercat. Els centres de transformació que s’han renovat són els dels carrers Boia, Piera, les Ones, Canàries, Pit-roig, Rei Pere el Cerimoniós, Xoriguer, Avinguda de Francesc Macià, Riu Foix  i Coll d’en Ferran, Rambla de Sant Jordi i, finalment, el que hi ha a la carretera BV2115, de Vilanova i la Geltrú a Castellet. En algunes unitats s’ha substituït els elements de maniobra convencionals per unes cabines compactes, més fàcils de maniobrar i que incorporen elements aïllants, fet que les fa més segures per suportar ambients salins i humits o de forta pol•lució. A diferència de la tecnologia anterior, gairebé no requereixen manteniment. En altres punts, Endesa ha instal•lat un sistema de telecomandament, que permet activar a distància els dispositius des del Centre de Control que la Companyia té a Barcelona. Això, destaca Endesa, permet evitar la necessitat de desplaçar equips sobre el terreny en cas d’incidències, agilitzant el temps de localització d’avaries i d’interrupció del subministrament.

Summary: Endesa renova dotze centres de transformació a Vilanova i la Geltrú


Endesa està reformant part de la xarxa elèctrica de mitja tensió de Manresa amb l'objectiu d'incrementar la qualitat i la continuïtat del subministrament a gairebé 6.500 clients de la capital del Bages. Els treballs, que suposen una inversió de 22.000 euros, consisteixen a estendre dues noves línies subterrànies de 25 kV –una de 84 metres de longitud i l'altra de 1.430- per tal de reforçar les infraestructures elèctriques als barris de la Sagrada Família, la Balconada i les Escodines. La nova xarxa –que substitueix un anterior tram de 65 metres- discorre per la carretera del Pont de Vilomara, l'Avinguda de Francesc Macià, i els carrers de la Sardana, de Sant Llorenç de Brindisi, de Lluís Argemí Martí, de la Divina Pastora, de Sant Joan de Déu i de Sant Joan d'en Coll.  Segons informa Endesa, l'actuació es complementarà en breu amb el telecomandament d'un centre de transformació ubicat a la zona. Es dotarà d'uns equips d'actuació remota i un sistema de comunicacions que permetrà accionar a distància els seus dispositius de maniobra des del Centre de Control que la companyia té a Barcelona. Aquesta característica evita la necessitat de desplaçar equips sobre el terreny en cas d'incidències, ja siguin pròpies o derivades de l'acció d'agents externs. D'aquesta manera s'estalvia temps en la localització d'avaries i s'agilitza en la resolució i el temps d'interrupció del subministrament elèctric.

Summary: Endesa amplia la xarxa de mitja tensió de Manresa per millorar el servei a 6.500 clients


El portaveu adjunt de JxSí, Roger Torrent, ha defensat aquest dimarts que el líder de Sortu, Arnaldo Otegi, sigui dimecres rebut per la presidenta del Parlament, Carme Forcadell, per membres de la comissió d’Exteriors i per la direcció del grup parlamentari de JxSí. Per a Torrent, “forma part del paper institucional de la presidenta rebre els secretaris generals dels partits que demanen venir al Parlament”. “S’ha fet sempre així. I en el cas d’Otegi no es fa més que un acte de normalitat institucional”, ha afegit, tot defensant que, a més, Otegi “és una figura clau en la política basca i en la reconciliació i la pau a Euskadi”.  En aquest sentit, ha volgut emmarcar la reunió d’Otegi amb Forcadell i la trobada amb JxSí dins les habituals que tant la presidenta com el grup poden tenir amb líders de formacions polítiques. Són reunions que segons Torrent serveixen per “poder escoltar quines són les seves inquietuds, objectius i plantejaments de futur”. Malgrat no saber encara quins membres de JxSí participaran a la reunió, Torrent ha garantit que seran components de la direcció que encapçalen Jordi Turull i Marta Rovira.  D’altra banda, Torrent ha carregat contra PPC i C’s per haver intentat vetar la presència institucional d’Otegi al Parlament. “Hi ha grups que els sembla no volen que el Parlament rebi gent que pensa diferent a ells. Nosaltres entenem que s’ha d’escoltar tothom i ha de poder parlar amb tothom que representi la via democràtica i política”, ha sentenciat el portaveu adjunt de JxSí.  Estabilitat, pressupostos i “en cap cas, eleccions” Roger Torrent també ha volgut sortir al pas dels rumors que apunten que dins de JxSí es podria estar plantejant la possibilitat de tornar a convocar eleccions al Parlament si no s’arriba a un acord sobre els pressupostos entre CDC, ERC, la CUP i el Govern. Preguntat per aquesta qüestió, Torrent ha explicat que aquesta qüestió no s’ha tractat a la reunió del grup d’aquest dimarts i ha defensat que les negociacions sobre els pressupostos segueixen el seu camí amb normalitat. “El nostre compromís és amb el full de ruta marcat el 27-S, i aquest compromís passa per l’estabilitat parlamentària i sobretot per defensar el Govern. En cap cas, per plantejar eleccions”, ha sentenciat.

Summary: JxSí defensa les reunions amb Otegi: “És normalitat institucional i ell és una figura clau en la pau a Euskadi”


El govern espanyol i la federació d'autònoms ATA han tancat aquest dilluns un preacord per allargar els ajuts als treballadors per compte propi, segons ha informat l'associació en una piulada. "Estem a l'espera del text definitiu", assegura el president d'ATA, Lorenzo Amor, que assegura que han aconseguit "ampliar la cobertura" dels ajuts i que "pràcticament" ningú quedi enrere. Aquesta tarda el ministeri d'Inclusió té previst explicar els detalls del preacord.

Summary: Preacord entre el govern espanyol i els autònoms per allargar els ajuts fins al 31 de gener


Santi Vila, exconseller de Cultura, Territori i Sostenibilitat i Empresa que va dimitir del Govern per les discrepàncies amb la proclamació de la república catalana, publicarà un assaig el 7 de març titulat 'D'herois i traïdors' (Pòrtic). Segons ha pogut saber l'ACN, el volum tindrà una part memorialística i una altra on relatarà els errors que creu que s'han produït durant el procés, tant del govern espanyol com del sector sobiranista.

Summary: Santi Vila publicarà el 7 de març 'D'herois i traïdors', un assaig sobre el procés independentista


La Plataforma en Defensa de l’Ebre ha reclamat aquest dimecres a la Comissió Europea que actuï “amb rapidesa, claredat i fermesa” després que l’Eurocambra hagi aprovat un informe que l’insta a tombar el pla de conca de l’Ebre del govern espanyol. En una roda de premsa a Brussel·les, els portaveus Manolo Tomás i Susana Abella han destacat que l’informe sobre el Delta és “un pas important per modificar la gestió de l’aigua a l’Estat espanyol” i un “reconeixement” a les mobilitzacions socials dels darrers anys. “No ens volem quedar aquí, sabem que l’informe no obliga i per tant demanem a la CE que actuï amb rapidesa, claredat i fermesa, la gent de l’Ebre no podem esperar”, ha assegurat Tomás.

Summary: La PDE demana a la CE que actuï “amb rapidesa, claredat i fermesa” per frenar el pla de conca de l’Ebre


La Nau Ca n'Oliveras de Martorell acollirà els assajos del nou muntatge de La Fura dels Baus per reinterpretar 'Thamos', una obra que Mozart va composar per acompanyar una peça teatral i que ara se li dona forma d'òpera i s'adapta a l'actualitat per parlar de lluita de poders i de les noves formes d'esclavitud d'aquest segle. 'C.A.T.H.A.M.O.S', com s'ha batejat el muntatge, es podrà veure a Martorell el pròxim 20 de desembre abans de la seva estrena oficial a la Mozart Week de Salzburgel 24 de gener de 2019. Carlus Padrisa, un dels directors artístics de La Fura, destaca que el repte "és enriquir el patrimoni musical del compositor amb una peça que funcioni a escena, en un format que no s’ha representat mai". Un repte que afrontarà mesclant l'obra de Mozart amb La Flauta Màgica i una algorítmica banda sonora composada per Urbez Capablo. La música de l’espectacle que es podrà veure a Martorell la posarà l’Orquestra del Reial Cercle Artístic de Barcelona. El seu portaveu, César Mateos, es mostra molt satisfet per aquesta col·laboració. "Portàvem 3 anys darrera d’aquesta obra i és una sort fer-la amb la Fura i amb un guió boníssim”, ha destacat. Una trentena de músics participaran al muntatge, la música del qual Mateos ha definit com “agosarada i impactant”. Un dels principals atractius d’aquesta òpera rau en les seves transicions interpretades per instruments robòtics entre les peces úniques: improvisacions que depenen de factors externs i circumstancials, com l’estat físic dels músics, les reaccions fisiològiques del públic assistent o el tràfic del de dades d’Internet. Aquesta eclèctica i acurada barreja ja és tota una declaració d’intencions del projecte. Durant la representació a Martorell s'aplicarà la fórmula de taquilla inversa. És a dir, els 800 espectadors que caben a al Nau Ca n'Oliveras decisiran al final de l'espectacle la quantitat que pagaran.

Summary: Martorell acollirà el 'workshop' del nou espectacle de La Fura dels Baus per reinterpretar 'Thamos' de Mozart


Quatre persones més han mort per coronavirus a les comarques gironines i el total de persones que han perdut la vida per la pandèmia s'eleva a 32. A diferència dels dies anteriors, aquest cop Salut no precisa si les persones que han mort tenien patologies prèvies. Segons informa Salut aquest dimarts, a la regió sanitària de Girona s'han confirmat 163 casos nous de covid-19, elevant la xifra de contagiats confirmats a 706. D'aquests, 49 estan en estat greu, onze més dels que hi havia dilluns. Del total d'afectats, 223 són personal sanitari.

Summary: Quatre morts més per coronavirus a les comarques gironines eleven la xifra a 32


Els accessos a les platges de Nova Icària i Bogatell de Barcelona s'han tancat i no es deixa entrar ningú després que s'hagi superat aquesta tarda el 80% de l'aforament. La Guàrdia Urbana i els informadors desplegats a la sorra estan fent que els banyistes es redistribueixin perquè es puguin mantenir les distàncies. Els barcelonins gaudeixen aquest dissabte de les platges de la ciutat per prendre el sol i banyar-se coincidint amb el primer cap de setmana de fase 2. Aquest migdia s'han pogut veure imatges poc usuals el mes de juny en platges habitualment concorregudes, com la Barceloneta o Sant Miquel, ara lliures de turistes. Cap de les platges de la ciutat ha arribat a nivells límit durant el matí, però sí a la tarda.  Missatges per megafonia, cartells i algun informador recorden als usuaris que cal mantenir mesures de seguretat, com ara mantenir una distància de dos metres entre grups. Tot i que en molts casos es mantenen les distàncies, en molts d'altres és més difícil discernir grups i la tendència general continua sent la d'instal·lar la tovallola el més a prop possible de la vora del mar.  Per evitar aglomeracions, l'Ajuntament de Barcelona recomana consultar l'ocupació de les platges al web municipal abans de fer el desplaçament. A primera hora de la tarda, per exemple, el web indica que en la majoria de platges és alta, d'entre el 60 i el 80%, situant-se per damunt del 80% a la Nova Icària i Bogatell.  Aquesta setmana l'Ajuntament va instal·lar els 18 videosensors que permeten calcular l’ocupació de les platges i també s’han desplegat alguns informadors, encarregats d’acompanyar la ciutadania perquè la distribució a la sorra permeti mantenir les distàncies entre persones o grups.

Summary: Tanquen l'accés a les platges de Nova Icària i Bogatell de Barcelona perquè s'ha superat el 80% d'aforament


Unes 500 persones, segons els organitzadors, s'han concentrat aquest diumenge al migdia davant del monestir de Sixena per reclamar l'entrega de les obres d'art sacre originàries d'aquest temple que encara són a Catalunya. En concret, les 44 obres d'art del Museu de Lleida i els fragments de pintura mural que exhibeix el Museu Nacional d'Art de Catalunya. Ha estat un acte convocat pel consell comarcal dels Monegres que ha reunit ciutadans a títol individual, entitats i representants de partits polítics. Per part del Govern aragonès hi ha assistit el director general de Cultura, Ignacio Escuín. Els concentrats han reclamat a la Generalitat que respecti i acati la sentència del jutjat d'Osca que ordena el trasllat de les peces a l'Aragó. I si no és així, que sigui la policia judicial la que actuï. Durat l'acte s'ha llegit públicament el 'Manifest per la Veritat i la Restitució del Tresor Artístic del Real Monestir de Sixena', aprovat per unanimitat de tots els grups de l'Ajuntament de Vilanova de Sixena al juny. El primer punt del text nega qualsevol voluntat política d'enfrontar els territoris de Catalunya i Aragó i circumscriu el litigi en un marc estrictament judicial. En aquest sentit, el manifest remarca que en un estat de dret és "totalment il·lícit" rebel·lar-se contra el compliment de les resolucions judicials i recorda que la sentència del tribunal d'Osca va considerar nul·les les vendes de les peces a Catalunya perquè es van fer d'esquenes a les autoritats estatals i autonòmiques en matèria de patrimoni i no es va respectar la declaració de monument nacional del monestir. L'advocat de l'Ajuntament de Vilanova de Sixena, Jorge Español, ha assegurat que la concentració d'aquest diumenge és "un recolzament pel poder judicial i per tota la feina que està fent la jutgessa d'Osca" i ha afegit que "nosaltres només reclamem justícia, aquest no és un assumpte polític sinó que només hi han intervingut jutges i advocats". Español afirma que la Generalitat ja ha esgotat totes es vies jurídiques i "ara el que ha de fer és admetre que ha perdut i complir la sentència". Segons l'advocat, l'objectiu és que les obres siguin entregades per voluntat pròpia de la Generalitat però "em temo que veurem la policia judicial a Lleida aviat, ja que és l'única alternativa que deixa el conseller perquè es compleixi la sentència; ell sap a què juga i a les responsabilitats a què s'enfronta". Justament la mobilització a Sixena arriba després que dimarts passat el jutjat número 1 d'Osca avisés el conseller de Cultura de la Generalitat, Santi Vila, i el director del Museu Nacional d'Art de Catalunya (MNAC), Pepe Serra, de possibles "responsabilitats penals" derivades de l'incompliment d'una ordre judicial si no traslladaven les obres pendents a l'Aragó. Davant d'això, Vila va reiterar la voluntat de mantenir-se “ferms” en el compliment de la legalitat, fins on permet el marc patrimonial català. Al juliol, Cultura va enviar a Sixena 53 peces que es trobaven a les reserves del MNAC. En aquest sentit, el conseller va recordar que ja s'ha complert parcialment la sentència però que les 46 obres restants no poden sortir del país mentre segueixin catalogades.  D'altra banda, La setmana que ve el MNAC lliurarà en la reunió de la comissió delegada del seu Patronat el conjunt "d'informes” d’avaluació  que mostraran els “infinits” riscos de fer complir la sentència del jutjat d'Osca, en paraules del director de l'equipamet.

Summary: Mobilització a Sixena per reclamar l'entrega de les peces d'art sacre que encara són a Catalunya


El Consell d'Alcaldes del Vallès Occidental ha acordat iniciar procediments sancionadors a les companyies subministradores que no compleixin el procediment establert a la Llei 24/2015 en matèria de pobresa energètica. Aquest estableix que les companyies no realitzaran cap tall sense l'informe d'exclusió residencial sol·licitat prèviament als serveis socials municipals. Amb aquest acord, es globalitza a la comarca la línia d'actuació impulsada per Sabadell fa uns mesos. D'altra banda, s'ha acordat també la creació d'un cens d'habitatges ocupats, en el que es tindrà en compte les característiques diferents de cada ocupació. El cens ha de complementar un altre sobre pisos buits que ja s'està elaborant.  Els alcaldes han volgut donar un toc d'alerta a les empreses subministradores d'energia i gas i han expressat el seu malestar davant "les traves i la manca de resposta" que estan donant a la proposta comarcal de crear un fons social per lluitar contra la pobresa energètica. L'acord al que s'ha arribat aquest dimecres preveu sol·licitar també que en futures licitacions que es puguin fer des d'ajuntaments i entitats municipalistes o institucions supramunicipals en matèria d'energia, es tinguin en compte les qüestions socials i es valorin les empreses que s'impliquen en la protecció de les famílies vulnerables.  El president del CCVO, Ignasi Giménez, ha dit que "no hi ha un compromís institucional de les companyies elèctriques i del gas en la pobresa energètica" i ha afirmat que des dels consistoris tenen "capacitat d'incidència en el mercat". A més, els alcaldes han instat el Govern a desplegar les mesures previstes en la Llei 24/2015 en matèria de pobresa energètica i pel que fa al Fons Social.  D'altra banda, els municipis de la comarca elaboraran un cens d'habitatges ocupats. Durant la reunió s'ha debatut la situació dels habitatges ocupats i s'ha diferenciat cada ocupació en funció d'aspectes com el context i els motius de l'ocupació, la tipologia dels ocupants i el seu comportament en el si de la comunitat. Aquest cens ha de permetre iniciar la redacció d'un protocol d'actuació per als municipis que no en disposin per establir els mecanismes d'actuació necessaris. En aquest sentit, Giménez ha assegurat que "hi ha d'haver una política comuna de la comarca per donar resposta a les situacions que puguin sorgir entorn les ocupacions i poder actuar d'una forma igualitària". Nou programa d'actuació comarcal D'altra banda, el consell ha aprovat el nou Programa d'Actuació Comarcal 2016-2020, que caldrà aprovar definitivament al Consell Comarcal. El document marca les prioritats i les línies d'actuació dels ens comarcals entorn a quatre eixos que han de guiar més de 100 programes concrets en quatre àmbits. Aquests àmbits són Cohesió i qualitat de vida, Desenvolupament econòmic i social, Medi Ambient i sostenibilitat i Eines pel bon govern.

Summary: Els municipis del Vallès Occidental sancionaran les empreses que incompleixen la llei de pobresa energètica


La jutgessa de Barcelona Silvia López Mejías, que investiga la presumpta malversació de fons públics i suborn a alts càrrecs d’Adif en licitacions d’obres de l’AVE, ha remès al jutge del Vendrell instructor del 'cas 3%' de suposat pagament de comissions a CDC part de dos informes de la Guàrdia Civil on es recull l'entrega d’un sobre que un dels investigats pel ‘cas Adif’ fa a la seu de l’extint partit el març del 2014. Segons han avançat ‘El Periódico’ i ‘El País’, la jutgessa ho ha fet a petició del fiscal anticorrupció Emilio Sánchez Ulled, que creu que les converses i el contingut del seguiment a la persona que va entregar el sobre podria ser d'“interès” per a la causa del 3%. A la petició s’especifica que els fets es refereixen a les activitats de l'empresa municipal Barcelona d'Infraestructures Municipals (BIMSA), escorcollada el 2 de febrer passat en el marc del ‘cas 3%’. Cal recordar que el responsable en l'època de CiU de BIMSA era l'extinent d'alcalde d'Habitat Urbà Antoni Vives, que va ser detingut i després posat en llibertat en l’actuació policial del 2 de març, l’última que s’ha fet fins ara en el marc de la investigació pel ‘cas 3%’.

Summary: La jutgessa del 'cas Adif' remet part de la causa al jutjat del ‘cas 3%’


L'Ajuntament de la Seu d'Urgell, a través de l'Espai Ermengol, promourà nous productes turístics vinculats a la història del segle XIX. Després d'haver posat en marxa les visites guiades 'Fa 200 Nadals...', l'objectiu és aprofitar el coneixement sobre aquesta etapa per dissenyar una nova ruta pel centre de la ciutat, ampliant-ne l'oferta actual que sobretot està basada en l'Edat Mitjana. El carrer dels Canonges, objecte d'estudi de l'historiador Climent Miró per encàrrec del consistori, serà un dels eixos centrals de la nova proposta, amb la qual també es pretén contribuir a la seva dinamització comercial i residencial. La forma de vida de la societat del segle XIX, explicada a través del comerç, l'economia o, fins i tot, les persones que hi van viure en aquesta època al carrer dels Canonges de la Seu d'Urgell basarà la nova proposta turística que està preparant l'Espai Ermengol-Museu de la Ciutat. El punt de partida és l'estudi que està duent a terme -per encàrrec de l'equipament- l'historiador Climent Miró, que ha servit per construir el relat de les visites guiades 'Fa 200 Nadals...', estrenades en el marc de les activitats del Món Màgic de les Muntanyes. La intenció és, un cop acabada la recerca, plantejar nous productes vinculats a aquesta etapa històrica. "El segle XIX és el segle de la gran transformació del carrer dels Canonges", afirma l'historiador Climent Miró, que explica com la desamortització de béns eclesiàstics va fer canviar l'estructura de la propietat de les cases de la part superior del carrer, que va passar a mans de petits propietaris, com ara comerciants i pagesos. Això va comportar que, en molts casos, les finques es subdividissin amb l'objectiu de llogar-ne una part. Tot plegat, precedit, bàsicament durant el segle XVIII, d'un creixement en alçada d'algunes construccions -d'un o dos pisos fins als tres- que s'ha mantingut fins a l'actualitat.  El carrer estava dividit en tres parts, sent la més propera a la Catedral de la Seu d'Urgell la que rebia el nom actual de Canonges, tot i que els clergues més importants no hi vivien allà, sinó a l'entorn del Palau Episcopal. Mentre, la zona central s'anomenava Carnisseries, per la proximitat a un antic escorxador que feien anar els comerciants de la via, que també aprofitaven la part porxada de les cases per instal·lar-hi un obrador. Finalment, la darrera part era la de Sant Miquel, en honor a una església del mateix nom.  Les primeres visites que ha dut a terme l'Espai Ermengol sobre el segle XIX han estat vinculades a les festes nadalenques, dins la programació que ofereix la ciutat sota el paraigües del Món Màgic de les Muntanyes. En aquest sentit, se n'han programat per adults i per al públic infantil i, a banda del context històric de l'època, han inclòs detalls com el fet que durant l'advent, les setmanes prèvies a la celebració del dia de Nadal, es solia fer un dejú. A més, s'ha explicat que ja es 'cagava' el tió, que solia portar les postres i, a les famílies amb més poder adquisitiu, també estampes religioses, ja que estaven de moda. La guia Pilar Aláez ha explicat que, a diferència del moment actual, la festivitat es solia viure d'una forma més "interior" i sense massa opulència. "Hi havia una divisió molt gran marcada pel poder adquisitiu i l'escala social", ha remarcat, en referència a les diferències que es feien entre els membres de l'església o de l'exèrcit i els jornalers o comerciants. En aquest sentit, ha dit que el coneixement d'aspectes d'aquest tipus és una de les atraccions per als visitants sobretot, ha afegit, tenint en compte "que no ha passat tant de temps". La darrera de les visites de 'Fa 200 Nadals...’ tindrà lloc el dissabte 13 de gener a les quatre de la tarda. Per la seva banda, l'alcalde de la Seu d'Urgell, Albert Batalla, ha dit que la generació d'activitat turística als carrers del centre, lligada a l'aprofundiment del seu coneixement històric, pot contribuir a la seva dinamització. És per aquest motiu que des del consistori hi volen fer una aposta amb noves propostes emmarcades en el període del segle XIX: "La Seu és medieval i el carrer dels Canonges és el carrer medieval per excel·lència, però hi han passat altres coses", ha argumentat Batalla.  Tot plegat, coincideix amb l'aprovació, el proper mes de febrer, d'una segona línia de subvencions per a la rehabilitació i pintura de façanes i porxos dels carrers dels Canonges i Major, dotada amb 50.000 euros. D'aquesta manera, es donarà continuïtat als primers ajuts, dels quals se n'han beneficiat 18 edificis. Mentre, en l'àmbit comercial, també hi ha una partida de 50.000 euros per incentivar la implantació de nous comerços al centre històric. De fet, al carrer dels Canonges hi ha més d'una vintena d'establiments i l'any passat van ser els promotors d'instal·lar tions a la via, iniciativa que s'ha ampliat aquestes festes a més carrers amb la col·laboració de la Unió de Botiguers i l'Ajuntament de la Seu d'Urgell.

Summary: La Seu d'Urgell prepara un nou eix turístic basat en la forma de vida del segle XIX


El Govern lamenta l'augment de l'atur a Catalunya  en 5.641 persones aquest setembre –un increment de l'1,27% respecte l'agost-, en un mes en què "històricament" baixava perquè es recuperava l'activitat productiva després de l'estiu. En una atenció als mitjans per valorar les dades facilitades per el Ministeri d'Ocupació i Seguretat Social, el secretari general de Treball, Afers Socials i Famílies de la Generalitat, Josep Ginesta, ha posat l'èmfasi en què una de les "patologies" del mercat de treball és l'increment de la contractació temporal. "De gener a setembre s'han fet més contractes d'un dia que indefinits", ha indicat Ginesta, que aposta també per revertir el model productiu per tal que Catalunya no depengui tant del sector serveis i de l'estacionalitat i enforteixi sectors "arrossegadors" d'activitat, i a ple rendiment tot l'any, com són la indústria o l'agricultura. Es dóna el cas que, per demarcacions, Barcelona "supera l'assignatura delmes de setembre" després que el nombre de persones desocupades s'hagi retallat en 600 persones. Contràriament, les comarques de Tarragona i Girona pateixen un apujada de l'atur, precisament per la fi de la temporada turística. També augmenta a les comarques de Lleida, que Treball atribueix a la davallada en la contractació dels temporers de la fruita.

Summary: El Govern lamenta la pujada de l'atur al setembre en un mes en què "històricament" baixava


El Departament d'Ensenyament ha anunciat que permetrà prorrogar durant un any la gestió dels menjadors escolars a les AMPA i que es compromet a "regularitzar" la situació de cares al curs vinent. En declaracions a TV3, el secretari de Polítiques Educatives, Carles Martínez, ha explicat que la voluntat és que durant el proper curs puguin continuar oferint el servei com fins ara i que així s'ha fet saber als Consells Comarcals. Malgrat això, des del Baix Empordà, una de les comarques afectades, ja han avançat que continuaran amb el procés per canviar la gestió perquè no disposen de "cap marc legal" que avali la "declaració d'intencions" de la Generalitat. I és que, recorden, la llei de contractació obliga a convocar concurs públic. D'altres, com el Consell Comarcal del Gironès continuaran "com fins ara" tot i que demanen al Departament que "s'espavili" a trobar l'encaix jurídic per resoldre la situació. Ensenyament vol que les AMPA catalanes que ho vulguin puguin continuar gestionant els menjadors escolars el proper curs. El secretari de Polítiques Educatives de la Generalitat, Carles Martínez, ha anunciat aquest matí en declaracions a TV3 que el Departament permetrà prorrogar durant un any els convenis que els consells comarcals tenien amb les associacions de pares i mares i s'ha compromès a "regularitzar" aquesta situació de cares al curs 2019-2020.  Les AMPA fa mesos que estan en peu de guerra després que els ens comarcals els comuniquessin que no els podien renovar els convenis de gestió que tenien fins ara perquè la nova llei de contractació obligava a convocar concurs públic per oferir el servei. Ensenyament es va comprometre a trobar la fórmula legal i dijous passat es va reunir amb representants dels consells comarcals de les comarques gironines per explicar-los la possibilitat d'allargar el servei.  L'anunci, però, es produeix a poques setmanes de l'inici del nou curs escolar i alguns consells ja han alertat que no veuen viable tirar-ho endavant. És el cas del Baix Empordà, una de les comarques afectades per aquesta situació. El seu president, Joan Català, ha assegurat que tiraran endavant el canvi perquè el consell assumeixi els set menjadors que fins ara gestionaven les AMPA perquè considera l'anunci de la Generalitat una "declaració d'intencions" que no té "base jurídica". Segons diu, si fessin efectiva la pròrroga ho haurien de fer amb informes negatius dels funcionaris i no poden assumir-ho.  "A la reunió ja els vam dir que fessin algun document que avalés això però ens van dir que ells també estan pendents d'informes per saber si poden fer-ho", ha dit Català. Per això, ha explicat que inclouran el servei d'aquests menjadors al paquet que van adjudicar l'any passat perquè el plec de condicions ho permet. "No és un servei qualsevol i s'ha de garantir", insisteix Català.  Des del Consell Comarcal del Gironès, el seu president Jaume Busquets ha explicat que continuaran "com fins ara" si no els diuen el contrari però reclama al Departament que "s'espavili" per trobar la fórmula jurídica per resoldre la situació.  El Pla de l'Estany, per la seva banda, ha anunciat que prorrogarà el servei durant un any però que farà signar un document a les associacions de pares i mares on renunciïn explícitament a gestionar els menjadors el curs 2019-2020. El seu president, Jordi Xargay, ha assegurat que no estan "tranquils" i, tot i que li semblen bé les declaracions del Departament, demanen "fets". Xargay ha assegurat també que la fórmula del document de renúncia s'ha consensuat amb Ensenyament i alerta les AMPA que si volen que la pròrroga sigui efectiva l'han de signar.  El decret de menjadors El conseller d'Ensenyament, Josep Bargalló, ja va avançar aquest cap de setmana que calia elaborar el decret de menjadors perquè les famílies puguin com a mínim participar en la gestió del menjador escolar dels seus fills, si no en podien fer la gestió directa que, segons va dir, "és més complicat". A banda d'aquesta gestió ''més apropada'' al centre i al territori, Bargalló va dir que cal regular altres aspectes com ara les mesures sanitàries i nutricionals en aquest text.

Summary: Ensenyament permetrà prorrogar la gestió del menjador a les AMPA i es compromet a "regularitzar" la situació l'any vinent


Un inspector del CNP (número 87.526) que va actuar l'1-O a diversos centres de Girona ha dit que va veure només unitats antidisturbis (Arro) al col·legi de Vila-roja, on hi va haver enfrontaments entre veïns després que un grup entrés i s'endugués les urnes. Segons ha dit, la funció d'aquests agents era "protegir la votació". El mateix inspector també va actuar a l'escola Verd, on ha relatat que els van "colpejar i insultar" i van haver-se "de refugiar" en els furgons policials a la sortida (ell hi havia arribat amb vehicle sense logotipar). El lletrat de Cuixart, Benet Salellas, ha preguntat quin criteri es va seguir per actuar en aquesta escola i per què van entrar per la porta lateral -on hi havia gent- i no per la principal, on no hi havia concentrats. "Té a veure que les filles de Puigdemont anessin a aquesta escola?", ha preguntat. El president del tribunal, Manuel Marchena, ha tallat en sec la pregunta i ha dit que el testimoni no tenia per què saber-ho i ha retret al lletrat que fes "conjectures".

Summary: Un inspector del CNP diu que mossos antiavalots van "protegir" la votació a Girona després d'un enfrontament entre veïns


El conseller de Territori i Sostenibilitat, Josep Rull, ha anunciat la compra de 15 nous trens per la Línia Barcelona- Vallès "que entraran en funcionament de forma gradual a partir del 2019". Amb la nova flota, la freqüència de pas entre  Plaça Catalunya i Sabadell es reduirà de 10 a 5 minuts i entre Terrassa i Plaça Catalunya, de 8 a 5 minuts.  El conseller ho ha dit després de fer un viatge de prova entre les dues noves estacions de Sabadell, Gràcia-Can Feu i Plaça Major, que s'inauguraran el dia 12 de setembre.  Preguntat per la reducció del temps del trajecte fins a Barcelona, ha contestat que "arribarà un moment en què haurem de plantejar-nos fer més túnels perquè hi passin més trens". Un dels trens actuals que circularà per el perllongament serà batejat amb el nom de Joan Oliver.

Summary: La Generalitat incorporarà 15 nous trens a la Línia del Vallès partir del 2019


L'Agència de Residus de Catalunya (ARC) atorgarà una subvenció de 100.000 euros per a la millora de la gestió dels residus municipals a la Cerdanya. L'ajut s'ha concedit en el marc del Pla Territorial Sectorial d'Infraestructures de Gestió de Residus Municipals de Catalunya (PINFRECAT20), el qual té com a objectiu impulsar el desplegament de noves infraestructures per aconseguir l'equilibri territorial dels sistemes de tractament de residus i donar compliment a la voluntat de tractar prèviament al 100% els residus abans de la seva disposició final a tot Catalunya.  L'ajut es destinarà a la redacció del programa comarcal de gestió de residus municipals de la Cerdanya, a més del projecte tècnic de clausura del dipòsit controlat de Bellver de Cerdanya i del projecte tècnic de millores per optimitzar el procés de tractament i transferència de residus. També es dedicarà una part a la preparació i elaboració de la documentació necessària per a l'adequació ambiental i urbanística, així com a la justificació de l'actuació en el marc del PINFRECAT20.

Summary: L'ARC destina 100.000 euros per a la millora del tractament de residus municipals a la Cerdanya


El president espanyol, Pedro Sánchez, ha tancat la porta a negociar els 21 punts del document que el president, Quim Torra, va entregar al cap de l'executiu espanyol durant la reunió del passat 20 de desembre al Palau de Pedralbes. El president espanyol ha evitat desvetllar el contingut del document i l'ha qualificat de "monòleg". Sánchez ha defensat que la base de l'acord entre Generalitat i Estat ja es va transmetre en un comunicat conjunt després de la reunió de la setmana passada. "La declaració deia que calia apostar per la llei i el diàleg i pels acords transversals i amplis", ha manifestat. Per a Sánchez, "tota la resta són monòlegs". A més, el president espanyol ha demanat a la Generalitat que passi "de la voluntat de diàleg al diàleg real". El president espanyol ha situat el diàleg amb Catalunya dins els termes negociats conjuntament amb Torra a la reunió del passat 20 de desembre a Barcelona i ha dit que "la resta són monòlegs". Preguntat sobre si entraria a negociar algun dels 21 punts, Sánchez s'ha referit únicament al comunicat conjunt que van enviar els dos govern després de la trobada i ha dit que tota negociació ha de passar per elements compresos en la Constitució i l'Estatut. "Aquest són els punts on es basa la declaració conjunta i la visió i la lectura del govern d'Espanya i la resta són monòlegs", ha dit.  Segons Sánchez, aquestes mateixes valoracions ja les hi va fer en persona al president Torra quan va entregar-li el document, que cap dels dos van desvetllar fins el passat 25 de desembre quan s'hi va referir el president del Govern. "El mateix que dic en públic ho dic en privat, la Generalitat sap quina és la nostra posició: diàleg sempre i Constitució també".  Estudiaran recuperar la centralització d'impostos estatals  Sánchez també ha apel·lat a la Constitució i a l'Estatut quan se li ha demanat si veu bé la proposta de la Generalitat de tornar a recuperar el programa per centralitzar el pagament d'impostos estatals del sector públic català després que l'executiu anteior el deixés sense efectes per l'aplicació del 155. Sánchez ha dit que demanaran informació i que estudiaran la iniciativa i si té encaix legal. "Dins de l'Estatut i la Constitució podrem parlar de tot, fora de res, l'únic que hi ha son monòlegs", ha insistit.  Separar justícia i política A les portes del judici per l'1-O, el president Sánchez ha evitat fer valoracions sobre el procés judicial i ha dit que "respecten i continuaran respectant" el criteri de la Fiscalia del Tribunal Suprem –que acusa de rebel·lió- mentre que l'advocacia de l'Estat ho fa per sedició. Ha afegit que la voluntat del seu govern és que la política discorri per un carril i la justícia per l'altre i ha lamentat que l'anterior govern "judicialitzés un problema polític" i ha dit que no volen "entrar en aquesta dinàmica".  Per això, i davant la insistència de PP i Cs perquè apliqui de nou el 155, Sánchez defensa que el seu govern té una "visió àmplia" de la Constitució i que aposta pel "diàleg per allunyar la confrontació i trobar una solució política".  El president espanyol és conscient que en aquesta legislatura no podrà trobar la sortida al conflicte però sí "crear escenaris de diàleg i negociació bilateral" per assentar les bases per a un "acord ampli" més endavant. "No hi haurà una solució política fins que no hi hagi un gran acord que transcendeixi els blocs", ha sentenciat Sánchez, que s'ha tornat a referir a un acord que compti amb 2/3 parts del Parlament.  El president espanyol ha evitat carregar contra els partits independentistes, de qui necessita el suport per aprovar els pressupostos per al 2019. Tampoc ha tancat la porta a tornar a comptar amb els seus vots en cas d'una eventual investidura en la propera legislatura. "El govern d'Espanya sempre apostarà per la convivència i la Constitució i sempre ens hi podrem trobar amb les diferents formacions polítiques", ha manifestat.

Summary: Sánchez tanca la porta a negociar els 21 punts del document de Torra i el qualifica de "monòleg"


La Guàrdia Urbana de Tarragona desplegarà a partir d’aquest dimecres dues oficines mòbils als barris de la ciutat per reforçar la proximitat i prevenir delictes. La mesura, que ja es va provar amb èxit a la Part Alta durant l’estiu, arriba en un moment en què “la demanda de seguretat s’està incrementant a tot Catalunya”, segons ha subratllat l’alcalde, Josep Fèlix Ballesteros. Els dos agents que acompanyaran cada oficina patrullaran per l’entorn i podran tramitar denúncies. Amb aquesta iniciativa el govern municipal vol donar resposta a les demandes veïnals de més presència policial als barris. El consistori admet un repunt de fets delictius a la ciutat com ara robatoris a l’interior de vehicles. La Guàrdia Urbana ha configurat un servei específic amb dues furgonetes que faran les funcions d’oficina mòbil. Cadascuna d’elles disposarà de dos agents que faran tasques de prevenció a l’entorn dels llocs on s’instal·laran i que podran rebre i complimentar denúncies dels ciutadans, així com assessorar-los. El regidor de Seguretat, Javier Villamayor, ha destacat que aquest servei “a peu de carrer” és una manera “eficaç” de prevenir delictes i donar una imatge de “seguretat i confiança” a la ciutadania.  L’oficina mòbil es desplegarà, en horari de matí i tarda, a diferents zones de la ciutat en dies alterns. Als sectors nord i Llevant es podrà trobar a la Vall de l’Arrabassada (Salvador Espriu-Parc), urbanitzacions de Llevant, Sant Pere i Sant Pau (camí Pont del Diable) i Sant Salvador (Avinguda Sant Salvador-Església) Al sector de Ponent l’oficina estarà ubicada al centre cívic de Torreforta, a la plaça Constitució de Bonavista, a l’accés a l’Anella Mediterrània de Campclar, a la rotonda interior de la Floresta i a la rambla de l’Albada.  L’alcalde Ballesteros ha explicat que la mesura respon a les peticions d’algunes entitats veïnals i que s’ha decidit extrapolar-la a diversos barris després dels bons resultats obtinguts a la Part Alta. Durant unes setmanes d’estiu la Guàrdia Urbana va instal·lar al nucli antic una oficina mòbil de recepció de denúncies. Segons el govern, tot i que el nombre de denúncies no va ser gaire significatiu, la iniciativa va tenir bona acollida i es van poder denunciar fets delictius relacionats amb carteristes.   Preocupació dels alcaldes per l’increment de fets delictius i les ocupacions D’altra banda, Josep Fèlix Ballesteros ha explicat que l’increment de fets delictius al conjunt del país preocupa als alcaldes i que cal trobar una fórmula per revertir la situació. El batlle ha explicat que aquesta va ser una de les demandes que van posar damunt la taula el passat divendres durant l’assemblea de la Federació de Municipis de Catalunya (FMC). En aquesta mateixa trobada, els alcaldes i alcaldesses també van demanar més interlocució a la Generalitat i al govern espanyol per poder resoldre amb celeritat les ocupacions d’habitatges. Segons l’alcalde de Tarragona, es tracta de “màfies d’ocupació i de relloguer negre” que actuen sobretot en municipis costaners catalans i que fan indispensables eines i instruments que permetin alliberar els habitatges ocupats amb rapidesa.

Summary: La Guàrdia Urbana de Tarragona desplega dues oficines mòbils als barris per reforçar la proximitat


El conseller de Territori i Sostenibilitat, Josep Rull, ha assumit les funcions de conseller d'Empresa i Coneixement, després de la dimissió de Santi Vila aquest dijous al vespre. Així ho ha decretat el president de la Generalitat, Carles Puigdemont, tal com recull el Diari Oficial de la Generalitat de Catalunya (DOGC) aquest divendres. Així doncs, "mentre romangui vacant el càrrec de conseller d'Empresa i Coneixement", Rull s'encarregarà del despatx dels assumptes i les funcions que fins ara feia Vila, assegura el DOGC.   "Atès que el càrrec de conseller d'Empresa i Coneixement és vacant, cal encarregar el despatx ordinari dels assumptes i les funcions pertocants al titular d'aquest departament a un altre conseller o consellera"

Summary: Rull assumeix les funcions de conseller d'Empresa i Coneixement després de la dimissió de Vila


El candidat de C's a la presidència del govern espanyol, Albert Rivera, ha reivindicat aquest dissabte des de Tarragona la seva formació com "el millor antídot" contra el projecte independentista i, alhora, l'immobilisme del PP de Mariano Rajoy. En un acte amb unes 300 persones al Palau de Congressos, ha remarcat la importància que C's quedi primera força a Catalunya per poder acabar amb el sobiranisme. El cap de llista per Barcelona, Juan Carlos Girauta, s'ha pronunciat en la mateixa línia: "si Ciutadans guanya, el procés separatista està acabat". Rivera ha carregat contra populars i socialistes titllant-los de "bandes organitzades", i ha negat un pacte amb Pedro Sánchez si aquest inclou "als que volen referèndums secessionistes", en al·lusió a Podemos.

Summary: Rivera reivindica C's com "el millor antídot" contra l'independentisme de Mas i l'immobilisme de Rajoy


El ministre de Sanitat i secretari d'Organització del PSC, Salvador Illa, ha pressionat aquest diumenge el president de la Generalitat, Quim Torra, perquè "assenyali" una data electoral i ha reclamat que les eleccions són necessàries "com més aviat millor". En una intervenció al Congrés del PSC del Bages, Berguedà i Solsonès, Illa ha lamentat que el Govern de JxCat i ERC no és de coalició sinó de "juxtaposició" i que està "esgotat". Per això, ha reclamat una convocatòria electoral i ha dit que el PSC té "el millor candidat" i que van a "guanyar". "Convé que posem el partit a punt i activem la maquinària, a partir de la tornada de vacances, per al combat democràtic. Situem Iceta a la Generalitat", ha manifestat. Illa ha argumentat que el PSC ha de "sortir a guanyar" perquè compten amb els plantejaments que són els que es demanen en els temps actuals. En concret, ha parlat de "rigor, seriositat, reactivació econòmica, prioritzar ciutadania, no deixar ningú enrere o mesures socials". Per posar a punt el partit ha dit que el PSC celebrarà un consell nacional a mitjans de juliol. Per aconseguir que Miquel Iceta arribi a la Generalitat ha demanat la "implicació" del territori. El ministre de Sanitat ha aprofitat per dir que cal ser molt "prudent" i no "perdre el respecte" davant del virus de la covid-19 fins que existeixi un tractament. "Prudència, cal molta responsabilitat en aquestes noves etapes", ha recomanat.  Tant pel desenllaç de la pandèmia com per la hipotètica convocatòria electoral a Catalunya, Illa ha apuntat que caldrà un PSC "fort" i "treballar molt". El ministre ha celebrat la feina feta durant la pandèmia en totes les administracions on governen. Ha aplaudit que el govern espanyol hagi impulsat l'ingrés mínim vital i el "lideratge" del president espanyol Pedro Sánchez davant la UE per "garantir" un plantejament de sortida de la crisi diferent del de 2008.

Summary: Illa pressiona Torra perquè fixi una data electoral i demana comicis "com més aviat millor"


L'Observatori Contra l'Homofòbia (OCH) va detectar un augment de l'assetjament escolar per LGTBIfòbia el 2016 amb onze casos, el 13,1% del total de 84 incidències recollides. El 2015, n'havia registrat cinc (4,4% de 113). En la presentació de l'informe 'L'estat de la LGTBIfòbia a Catalunya', el president de l'observatori, Eugeni Rodríguez, ha afirmat que el bullying és una "xacra en augment" i que comença a aflorar sobretot pels convenis de col·laboració amb una trentena d'ajuntaments. Les agressions –físiques, verbals i assetjaments– continuen representant la major part de les discriminacions, amb 26 casos (30,9%). Rodríguez ha alertat del perill de "banalitzar els insults", ja que, tot i la Llei 11/2014, fins ara la Generalitat només ha sancionat una persona per expressions vexatòries. Lleida és la província on s'han denunciat més casos per LGTBIfòbia segons el pes poblacional, amb el 38,5% dels casos, seguida per Barcelona (32,7%).

Summary: L'Observatori Contra l'Homofòbia registra el 2016 un augment dels casos d'assetjament escolar per LGTBIfòbia


Albert Piñeira, de Junts per Puigcerdà, ha tornat a guanyar amb majoria absoluta al municipi amb 9 regidors (58,73% i 2.149 vots) i n'ha perdut dos respecte el 2015. Amb el 100% escrutat, ERC ha obtingut 3 representants (26,10% i 955 vots) a l'Ajuntament de Puigcerdà i el PP, 1 (7,57 i 277). A les eleccions de 2015, CiU, el partit de l’actual candidat de Junts per Puigcerdà, Albert Piñeira, va treure onze regidors dels tretze que conformen l’ajuntament, amb la qual cosa ha pogut governar aquests quatre anys amb una amplíssima majoria absoluta. A més, va aconseguir un representant més respecte als comicis de 2011, on només hi havia una força a l’oposició: Endavant Cerdanya, amb tres regidors. Pel que fa a la resta de representants municipals, ERC va aconseguir un regidor al 2015 i el darrer va ser per a Reagrupament per Cerdanya, formació liderada a escala nacional per l’exalcalde de Puigcerdà entre el 1995 i el 2003, Joan Carretero. Mentre, Endavant Cerdanya, partit polític d’àmbit comarcal, va decidir no presentar llista a Puigcerdà en aquests comicis per no perjudicar la candidatura dels republicans. En aquestes eleccions hi han concorregut quatre llistes. A banda de les de Junts per Puigcerdà i ERC, també es tornava a presentar el PP, que no va obtenir representació al 2015, i Compromís per Puigcerdà, vinculada al PSC i que s’estrenava en aquests comicis. Mentre, Reagrupament per Puigcerdà no ho ha fet, tenint en compte que el seu regidor va decidir, a finals de 2016, deixar el partit i quedar-se al consistori com a no-adscrit.

Summary: Albert Piñeira, de Junts per Puigcerdà, torna a guanyar amb majoria absoluta amb 9 regidors


El Departament de Territori i Sostenibilitat ha iniciat la licitació de les obres de millora a dos encreuaments de la C-16, entre Berga i Bagà, per un import de 447.000 euros. En concret, s'actuarà en els accessos cap a la Nou de Berguedà i el veïnat de Terradelles (Bagà) per afavorir la seguretat i la comoditat en les maniobres dels conductors. A la intersecció de la Nou del Berguedà, el projecte preveu la formació d'un tercer carril central per fer els girs a l'esquerra i connectar amb la BV-4022, d'accés al nucli, amb més seguretat. En el cas de l'accés a Terradelles, les obres consistiran en la formació d'unes falques d'acceleració i desacceleració. Els treballs es complementaran amb la renovació de la senyalització vertical i la col·locació de noves barreres de seguretat en un tram d prop de cinc quilòmetres. Es preveu que les obres comencin durant el primer trimestres de 2017 i tinguin un termini d'execució de dos mesos. Aquestes obres s’afegeixen a la millora global que el Departament va finalitzar l’any passat amb l’asfaltatge de la carretera al llarg de 20 quilòmetres entre Berga i Bagà, la implantació de mitjanes i franges de separació o la millora d’accessos, amb un pressupost de 3,5 milions d’euros.

Summary: Territori i Sostenibilitat licita la millora de dos accessos entre Berga i Bagà amb un pressupost de 447.000 euros


El Govern ha aprovat aquest dimarts elaborar una estratègia de lluita contra la corrupció en un termini de sis mesos. El pla constarà de 25 actuacions i projectes que tindran un "impacte mesurable" i s'implantaran a l'administració de la Generalitat i a les entitats del sector públic en un termini de  dos anys. Segons el Govern, el document estratègic se centrarà principalment en àmbits com contractació pública, fiscalitat, subvencions, funció i direcció públiques, incompatibilitats, conflicte d’interès i grups d’interès, protecció d’alertadors i anonimització de bústies ètiques i marc d’integritat. Està previst que s'estableixi un tipus d'avaluació per fer seguiment de la implantació de les mesures.  La Secretaria de Transparència i Govern Obert del departament d’Acció Exterior, Relacions Institucionals i Transparència elaborarà aquesta estratègia, conjuntament amb la Secretaria General de la Presidència; la Secretaria General del Departament de la Vicepresidència i d’Economia i Hisenda; i la Secretaria d’Administració i Funció Pública del Departament de Polítiques Digitals i Administració Pública. Per dissenyar l’estratègia es compta amb un termini màxim de 6 mesos i haurà de ser aprovada posteriorment per un nou acord del Govern.  En la fase de disseny, i per fer un seguiment acurat de la implementació de l’estratègia, es tindran en compte les indicacions i propostes que estableixi l’Oficina Antifrau de Catalunya, la Sindicatura de Comptes i el Síndic de Greuges. Així mateix, la participació de la societat civil organitzada i l’opinió d’experts en matèria d’anticorrupció es tindran igualment en compte per definir les actuacions i la seva implementació. El Govern recorda que l’elaboració d’aquesta estratègia de lluita contra la corrupció s’emmarca en el conjunt de mesures del Pla de Govern per impulsar la integritat pública i lluitar contra la corrupció. Entre aquestes mesures, destaca l’aprovació del pla de prevenció contra el frau i la corrupció 2019-2021 i el desplegament de l’Agenda 2030 per al desenvolupament sostenible de les Nacions Unides, on la lluita contra la corrupció apareix de manera destacada en els Objectius de Desenvolupament Sostenible (ODS).

Summary: El Govern aprova l'elaboració d'una estratègia de lluita contra la corrupció en un termini de sis mesos


L'Ajuntament de Mollerussa ha reunit d'urgència aquest dilluns el comitè del Pla de Protecció Civil Municipal després de tenir la confirmació, per part de Salut, que dos dels 36 casos de coronavirus detectats a la demarcació de Lleida són a la capital del Pla d'Urgell. Es tracta de dues persones, amb pronòstic lleu i que es troben confinades a casa seva en permanent contacte amb els Servei d'Epidemiologia i el CAP de Mollerussa. Des del consistori, s'ha activat el servei Ajude(M)ollerussa per assistir a les persones vulnerables, ja siguin grans o col·lectius de risc, afectades per les mesures adoptades per la Generalitat i amb l'objectiu de prevenir l'expansió del covid-19. A la reunió del comitè d'emergència, que s'ha fet per via telemàtica, s'han acordat diferents mesures de seguiment de la situació, entre les quals hi ha reforçar la comunicació cap a la ciutadania per tal que facin un aïllament domiciliari responsable i només surtin de casa en els casos que estan determinats per Salut. Així mateix, la Policia Local reforçarà la recerca activa per informar a les persones dels usos restringits de la via pública, així com també als establiments comercials autoritzats a obrir, perquè la ciutadania respecti l'aforament interior. També es comprovarà que a les concentracions al carrer es mantinguin les distàncies de seguretat recomanades. Una altra de les mesures que s'han acordat ha estat desactivar la zona blava fins a nou avís i mantenir la supressió del mercat setmanal mentre duri l'emergència. Mentre, pel que al servei Ajude(M)ollerussa, la seva voluntat és coordinar l'ajuda que el col·lectiu més vulnerable davant els efectes del virus pugui necessitar, a més de fer-ne les derivacions als serveis adequats sempre aplicant els protocols vigents per tal d'evitar riscos de contagi. Per això, es posa a disposició de les persones que ho necessitin un telèfon directe i s'ha fet una crida per trobar voluntariat. Aquesta iniciativa se suma també a les mesures adoptades dins el Pla de Protecció Civil de Mollerussa activat el dimecres passat per afrontar, també en l'àmbit municipal, el control de l'expansió de la malaltia.

Summary: L'Ajuntament de Mollerussa confirma els dos primers casos de coronavirus a la ciutat i reuneix el comitè d'emergència


El portaveu d’Izquierda Unida al Congrés dels Diputats, Alberto Garzón, ha afirmat aquest migdia que es querellarà contra Mariano Rajoy i el govern espanyol en funcions al Tribunal Suprem per “vulnerar els drets humans” al signar l’acord sobre els refugiats entre la Unió Europea  i Turquia. El document preveu la deportació dels exiliats de la guerra de Síria cap a territori turc. Garzón ha assegurat que farà “tot el possible” per portar al govern de Rajoy als tribunals per firmar “aquest acord vergonyós” i l’ha acusat d'actuar com un “dictador temporal al no sotmetre’s al control parlamentari del Congrés i alhora comprometre a tota la societat espanyola a acceptar tractats inhumans”, en referència a l’acord signat.

Summary: IU denunciarà a Rajoy al Tribunal Suprem per firmar l’acord sobre els refugiats entre la UE i Turquia


Uns 197.000 vehicles ja havien tornat a l'àrea metropolitana de Barcelona a les nou del vespre d'aquest diumenge, el 36% dels 557.000 dels cotxes previstos entre aquest diumenge i dilluns a la matinada. De fet, un terç dels turismes ja havia retornat a l'àrea barcelonina a les vuit del vespre, mentre que a les sis de la tarda n'havia arribat un 20%. L'operació de retorn de Setmana Santa ha registrat nombroses aturades, entre les quals destaquen a l'AP-7 16 km de cues entre Sant Celoni i la Roca del Vallès en sentit Barcelona i 12 km entre Castellví de la Marca i La Granada. L'operació sortida de Setmana Santa no va generar problemes importants de circulació, malgrat que 378.222 vehicles van marxar de l'entorn de la capital catalana, un 9,6% més dels previstos.

Summary: Uns 197.000 vehicles ja han tornat a l'àrea de Barcelona, el 36% dels previstos


Els set membres dels CDR acusats de terrorisme han arribat al centre penitenciari de Soto del Real a les 20 hores, segons fonts penitenciàries. Havien sortit de l'Audiència Nacional en un autocar de la Guàrdia Civil a les 18.30 h. El jutge Manuel García Castellón, titular del jutjat d'instrucció 6 de l'Audiència Nacional, ha decidit enviar-los a presó comunicada sense fiança aquest dijous a la tarda després d'interrogar-los al matí. El magistrat els investiga per delictes de pertinència a organització terrorista, fabricació i tinença d'explosius i conspiració per causar estralls. El magistrat considera que hi ha indicis que els set arrestats formen part d'ERT (Equip de Resposta Tàctica), "una organització amb una estructura jerarquitzada que pretén instaurar la república catalana per qualsevol via, incloses les violentes". Estaven arrestats a dependències de la Benemèrita des de dilluns.

Summary: Arriben al centre penitenciari de Soto del Real els set membres dels CDR acusats de terrorisme


L'escriptor, periodista i comissari d’exposicions Jordi Costa (Barcelona, 1966) serà el proper cap d’exposicions del CCCB, després d’haver guanyat el concurs públic per cobrir aquesta plaça, al qual han optat trenta candidats. El jurat ha destacat la seva capacitat de renovar la proposta expositiva del CCCB tot respectant-ne la trajectòria. Costa aportarà al CCCB, han afegit, el seu bagatge com a escriptor i crític de cinema, i com a profund coneixedor del còmic i altres dimensions de la cultura popular.  Llicenciat en Filologia Hispànica per la Universitat de Barcelona, escriu sobre cinema, còmic i altres territoris de la cultura popular des del 1981. És autor dels llibres 'Mondo Bulldog' (1999), 'Vida Mostrenca' (2002), 'Todd Solondz: En los suburbios de la felicidad' (2005) i 'Cómo acabar con la Contracultura' (2018), entre altres, i també d’obres col·lectives o en col·laboració, entre les quals destaquen 'Franquismo Pop' (2001), 'El Quijote. Instrucciones de uso' (2005), 'Mutantes' (2008), 'Una risa nueva' (2010/2018), 'CT o la Cultura de la Transición' (2012) i 'Sitcom. La comedia en la sala de estar' (2019). Amb Darío Adanti ha publicat els tebeos 'Mis problemas con Amenábar' (2009) i '2.000 años de cine' (2010). Ha estat redactor en cap de la revista 'Fantastic Magazine' i responsable de continguts del canal temàtic 'Cinemanía'. Ha comissariat les exposicions 'Cultura Porqueria: una espeleologia del gust', 'J. G. Ballard, autòpsia del nou mil·lenni' (ambdues al CCCB), 'Ficciones en serie' i 'Ficciones en serie. Segunda temporada' (SOS 4.8) i 'Plagiarismo' (La Casa Encendida, amb Álex Mendíbil), i s’ha encarregat del comissariat local de l’exposició 'Stanley Kubrick' (CCCB). Ha estat professor associat de Comunicació Audiovisual a la Universitat Pompeu Fabra i actualment exerceix la docència al grau de cinema de la Universidad Camilo José Cela. Imparteix el curs de Crítica de Cinema a l’Escuela de Escritores de Madrid, on edita des de l’any 2015 la revista anual de crítica de cinemaORPHANIK. Desenvolupa la seva tasca com a crític de cinema a les pàgines d''El País'. Ha dirigit les pel·lícules 'Piccolo Grande Amore' i 'La lava en los labios' sota les directrius del manifest #littlesecretfilm i ha participat com a actor a la pel·lícula 'Bergman Island' de Mia Hansen-Løve.

Summary: Jordi Costa serà el nou cap d'exposicions del CCCB


El conseller d’Empresa i Coneixement, Jordi Baiget, ha presidit aquest dimarts el lliurament de les distincions Icrea Acadèmia 2015 a 30 investigadors del sistema de recerca català. Els guardons, que arriben a la vuitena edició, reconeixen la tasca de recerca del professorat que desenvolupa l’activitat en alguna universitat pública catalana. Des del Govern es destaca que també contribueixen a retenir el talent investigador dins el sistema universitari de Catalunya. Els 30 professors guardonats rebran 40.000 euros anuals cadascun, durant un període de 5 anys.  Aquestes distincions estan destinades exclusivament al professorat universitari que està impartint docència i que es troba en fase plenament activa i d’expansió de l’activitat investigadora. Entre els guardonats en la present edició n’hi ha 17 que ja havien rebut la distinció durant la primera, segona o tercera convocatòria (anys 2008, 2009 i 2010, respectivament). Després de completar cinc anys d’investigació tornen a ser seleccionats per a un segon període (2015-2019).    Cinc dels investigadors distingits avui pertanyen a la Universitat de Barcelona, sis a la Universitat Autònoma de Barcelona, cinc a la Universitat Politècnica de Catalunya, vuit a la Universitat Pompeu Fabra, dos a la Universitat de Girona, tres a la Universitat Rovira i Virgili i un a la Universitat de Lleida.  Set es dediquen a ciències experimentals i matemàtiques, set més a tecnologia i enginyeria, set més a ciències de la vida i medicina, quatre a humanitats i cinc a ciències socials i del comportament.   Amb les noves distincions ja són 177 els investigadors que han obtingut la qualificació Icrea Acadèmia a les universitats catalanes en el marc d’aquest programa finançat pel govern amb sis milions d'euros anuals. La convocatòria de la propera edició dels guardons s’obrirà durant la primera quinzena de setembre.

Summary: El Govern lliura les distincions Icrea Acadèmia a 30 investigadors del sistema universitari català


Els populars asseguren que la canceller alemanya "ha vingut a recordar-li que la política migratòria és comuna a tots els països"  ACN Barcelona.-El secretari d'Internacional del PP, José Ramón García-Hernández, ha volgut donar la seva visió de la reunió entre el president espanyol, Pedro Sánchez, i la canceller alemanya, Angela Merkel, d'aquest divendres. Amb un curt i casolà vídeo que ha distribuït, el popular ha considerat que Merkel "ha vingut a recordar a Sánchez que la política migratòria és comuna a tots els països europeus, que un país sol no pot tenir política migratòria". "Ha quedat més sol que la una davant els socis de la UE, proposant primer papers per a tothom per a després dir que ell té una política migratòria, creant un problema per a Andalusia i ara volent transportar el problema a les altes comunitats autònomes", ha sentenciat el dirigent del PP. Per a García-Hernández, el que necessita Espanya és "un president que doni solucions per a tots i no problemes per a disset".

Summary: El PP creu que Sánchez ha quedat "més sol que la una" davant Merkel i la UE per la immigració


Les entitats bagenques Prou Sal! i BDS Bages han organitzat un judici popular contra Iberpotash per denunciar públicament la contaminació mediambiental que, segons ells, provoca l'empresa, el deute que genera, i el seu vincle amb l'exèrcit israelià "que ocupa militarment Palestina". Els impulsors de la iniciativa han explicat que l'acte –del tot simbòlic- vol servir de denúncia pública i és paral·lel a la via legal que "funciona lentament". L'acte, que tindrà lloc aquest dissabte a dos quarts de sis de la tarda a la Plana de l'Om, escenificarà un judici corrent, amb jurat, testimonis i fiscal; i creuen que només faltarà la part acusada que, de moment, no ha respost si té la intenció d'assistir-hi.

Summary: Prou Sal! i BDS Bages organitzen un 'judici popular' per denunciar la contaminació d'Iberpotash i el seu vincle amb l'exèrcit d'Israel


L'índex de producció industrial (IPI) a Catalunya ha caigut un 0,9% al maig respecte al mateix mes de l'any passat, segons les dades publicades aquest divendres per l'Institut Nacional d'Estadística (INE). Per sectors, la caiguda més destacada es dona en béns intermedis, (-4,4%), seguida de la dels béns d'equip (-3,9%). Més enllà d'aquests dos àmbits, l'IPI creix en la resta: energia (7,7%), béns de consum no durador (2,1%), bens de consum (2%) i béns de consum durador (0,1%). A l'Estat, l'índex de producció industrial va pujar un 1,8% interanual, tot i que amb les correccions estacionals i de calendari, que no estan disponibles en el cas català, puja un 1,4%.

Summary: L'índex de producció industrial cau un 0,9% al maig a Catalunya


L’alcalde de Tarragona, Josep Fèlix Ballesteros, ha admès aquest dijous que no li agradaria que “ningú anés a la presó” però que “és evident” que s’ha de respectar la justícia, “que decidirà el què s’ha de fer”. “Segur que no serà una bona notícia”, ha reconegut l’alcalde, que ha explicat que segueix l’actualitat “amb molta preocupació” després que la Fiscalia hagi demanat presó per als consellers destituïts. “En tot cas, després d’això hi haurà polítics empresonats, si és que es produeix, que espero que no, i no presos polítics”, ha defensat Ballesteros, que ha dit que “en aquest país no hi ha presos polítics”. “Hi ha democràcia i separació de poders, presos polítics no n’hi ha perquè sinó no estaríem a Europa”. “Sé que es poden fer jocs de paraules i són legítims, però jo no els faré”, ha dit. Ballesteros ha apuntat que si hi hagués presos polítics, Espanya no estaria a la Unió Europea, “com ha passat amb Turquia”. Sobre la destitució dels delegats del Govern, Ballesteros ha apuntat que lamenta la destitució del delegat a Tarragona, Òscar Peris, però que “això és conseqüència de la DUI i l’aplicació del 155”, dos escenaris que Ballesteros havia rebutjat. “S’han fet massa errades i espero que a partir del 21 de desembre comencem a reflexionar si estem fent bé o no al conjunt del país”. Precisament sobre els comicis, el socialista ha apuntat que caldrà molt diàleg, tant abans com després de les eleccions, on “la gent s’expressarà lliure i democràticament.

Summary: Ballesteros: "Personalment no m'agradaria que ningú anés a la presó però s'ha de respectar la justícia"


L'escola Joan Ardèvol de Cambrils (Baix Camp) ha engegat un programa pilot per millorar els nivells de concentració i d'atenció dels alumnes i donar-los eines per gestionar les emocions. El projecte, únic a Catalunya, va començar a l’abril i s'implementarà durant els propers quatre anys. La directora de la International Foundation for Spiritual Undoldment (IFSU), Rosa Mari Dulcet, explica a l’ACN que les tècniques de ‘mindfulness’ no són la solució als problemes però serveixen d’ajuda per "transitar" conflictes i inquietuds. Els resultats del programa, que ja s’ha provat en altres centres de l’Estat, s’inclouran en un estudi universitari.   Els alumnes de quart de primària de l'escola Joan Ardèvol entren a l'aula i es treuen el calçat per començar una hora de relaxació. Asseguts, escolten amb atenció les instruccions de tot allò que faran durant la sessió, en què el cos serà el principal protagonista. Controlar la respiració i diversos punts del cos com els dits dels peus és essencial per fer entendre que s'ha de viure el present. "Volem que l'infant se senti a ell mateix, reconegui les emocions i pugui expressar-ho d'una manera més saludable", indica la directora de la fundació.   Les sessions d'educació emocional permeten que els nens i nenes adquireixin l'habilitat d'aconseguir estats de relaxació profunda i pau interior i, així, poder modular les seves reaccions a les situacions externes i experiències negatives amb respostes des del centre de la persona. "Vivim en una societat molt exigent i competitiva que no ens ensenya a ser feliç, sinó a tenir èxit i a buscar el títol a fora", detalla Dulcet. Amb les tècniques de respiració s'ajuda els infants a trobar seguretat i fortalesa interior per afrontar els reptes del dia a dia. "Si gestionem el món interior, triem com respondre i no com reaccionem", sosté Dulcet.   El projecte implica tota la comunitat educativa del centre, des dels alumnes al professorat i les famílies. Les emocions es treballen des de P3 a segon de primària, mentre que a partir de tercer i fins a sisè aprenen a meditar. Els mestres i pares també han rebut formació per tal que continuïn amb aquesta tasca a les aules i a casa. Actualment, les sessions estan liderades per l'equip de la IFSU, però el curs vinent seran els professors els encarregats de seguir amb el programa, que es tancarà d'aquí a quatre anys. Segons la cap d'estudis de l’escola Joan Ardèvol, Joana Guiu, amb la implementació d'aquests mètodes es milloren els resultats acadèmics, atès que els alumnes són "capaços de treballar de manera més concentrada i amb més atenció".   A tall d'exemple, explica que són molt beneficiosos els exercicis de respiració abans d'iniciar un examen. "Obtenim millors resultats i ells se senten molt millor", assegura. L'Héctor i la Noa, dos estudiants de quart de primària, ho corroboren. "Vaig treure un nou a l'examen de medi perquè estava molt concentrat", celebra l'Héctor.   Els beneficis del ‘mindfulness’   La directora de la fundació subratlla que els beneficis del mindfulness són "múltiples", tot i que reconeix que "no ho cura tot". Dulcet considera que, si s'ensenya a pensar en positiu, els infants se sentiran molt millor perquè mesuraran les respostes davant estímuls negatius i positius. A la vegada, el programa també centra esforços en el tractament de la sobreinformació per la gran influència que tenen les xarxes socials i Internet. També vol prevenir l'assetjament escolar i augmentar la comunicació entre les famílies i l'escola. "Reben molta informació i això els provoca confusió perquè no saben quina és la veritat. Els  ensenyem a aturar-se i que hi vegin millor per ells mateixos", diu Dulcet.   El projecte s'ha fet a Astúries, Andalusia i els Estats Units   La Universitat Rutger, amb el professor Merrill Harmin al capdavant, i conjuntament amb la Universitat de Saragossa, impulsen un estudi per conèixer els resultats de la implementació d'aquests programes emocionals. La investigació recull informació a través de qüestionaris i proves fetes en els diferents cursos. El projecte ja s'ha provat en centres d'Astúries, el País Basc i Andalusia, i dels Estats Units. Tot i que encara no hi ha data per a la publicació de l'estudi, alguns centres ja han copsat els primers beneficis. "Hem vist l'evolució d'una escola que és més silenciosa, amb menys conflictes i amb alumnes més tranquils", conclou Rosa Mari Dulcet.

Summary: Alumnes de Cambrils aprenen a gestionar les emocions amb un programa pioner de ‘mindfulness’


El diputat de la CUP replica a Albiol que aplicar l'article 155 seria "un greu error" i recorda que cap país europeu ho ha fet ACN Barcelona.-El diputat cupaire Benet Salellas s'ha mostrat satisfet que el rei Felip VI no rebi la presidenta del Parlament, Carme Forcadell, per comunicar-li la "decisió democràtica" de la investidura de Carles Puigdemont com a president de la Generalitat. "És un orgull per als catalans perquè el rei espanyol, germà de la infanta jutjada avui per corrupció a l'audiència provincial de Palma, no tindrà mai la legitimitat democràtica d'aquesta cambra", ha afirmat des de la cambra catalana. Salellas ha afegit que "com menys contacte i intervenció" de la Casa Reial en el procés, més es garantirà la futura república catalana. A més, ha replicat al líder del PPC, Xavier Garcia Albiol, que l'aplicació de l'article 155 de la Constitució seria "un greu error", i ha recordat que cap país europeu ha recorregut a un mecanisme similar. Salellas ha insistit que suspendre l'autonomia catalana va en la "línia contrària" del que hauria de fer, a parer seu, el govern espanyol, que és asseure's a dialogar amb la Generalitat per negociar "de forma pactada" el procés de creació del nou estat. "Aquesta és la manera més tranquil·la de resoldre les coses", ha dit en to conciliador i en resposta a les darreres paraules de Garcia Albiol. A preguntes dels periodistes, el diputat de la CUP ha carregat contra la monarquia per ser una institució "anacrònica" que "no hauria d'existir". La Casa Reial espanyola, ha subratllat, ha estat vinculada a alguns dels "episodis més foscos" de l'Estat espanyol i, en l'actualitat, està esquitxada per corrupció. Per tot això veu com una bona notícia que Felip VI no rebi Forcadell, que havia de comunicar-li oficialment la investidura de Puigdemont.  El paper de Baños Salellas no ha aclarit la posició de la CUP sobre el possible retorn d'Antonio Baños al grup parlamentari. Qui fou cap de llista de la formació a les eleccions del 27 de setembre va anunciar, després del 'no' del Consell Polític a la investidura d'Artur Mas, que plegava i marxava del partit per discrepàncies amb la decisió adoptada.  Malgrat això, Baños encara no ha recollit la seva acta com a diputat del Parlament, segons apunten fonts de la cambra. De fet, el registre parlamentari ha tancat les seves portes fins aquest dimarts a les nou del matí. A la CUP no li consta si Baños té previst recollir l'acta properament o si, pel contrari, pretén reincorporar-se a la dinàmica del partit. En qualsevol cas, Salellas ha opinat que "el procés de creació d'una república és apassionant" i que, per tant, li "costa d'imaginar que algú que no vulgui participar-hi". "Baños sempre ha estat a favor d'això. És normal que ara que el procés tira endavant vulgui reincorporar-se. L'organització ho ha de valorar. La qüestió no està resolta", ha afegit en declaracions als mitjans de comunicació aquest dilluns al Parlament.

Summary: Salellas diu que és "un orgull per als catalans" que Felip VI no rebi Forcadell per comunicar una decisió "democràtica"


El PSC ha promogut un manifest per "tornar a fer possible la presidència de Senat per a Manuel Cruz", cap de llista dels socialistes a la cambra alta, com a "català federalista promotor del diàleg entre catalans". En el text, presentat en un acte aquest dijous a Barcelona, es demana que des d'aquest espai s'impulsi un nou pacte territorial, "nascut d'un diàleg, que enforteixi alhora l'autogovern i el reconeixement, i els vincles i la unió de tots". Entre la seixantena de signants hi ha l'expresident del Govern José Montilla, els exalcaldes de Barcelona Jordi Hereu i Joan Clos, l'historiador Joaquim Coll, el catedràtic de dret constitucional Xavier Arbós o el cantautor Joan Manuel Serrat. El candidat al Senat, Manuel Cruz, entén la cambra "en sentit federalitzant" ja que a l'Estat no hi ha institucions federals. "Cal intentar que el Senat sigui aquesta institució", ha explicat Cruz, que creu que és complicat perquè "s'han creat massa relacions bilaterals". Així, ha considerat que les comunitats autònomes "s'estan mirant de reüll" per si tenen "menys competències que el veí, a uns extrems gairebé còmics". "Cal trencar la dinàmica i afavorir la cooperació entre totes les comunitats autònomes", ha dit. El líder del PSC, Miquel Iceta, ha dit que el Senat hauria de permetre "recuperar l'esperit democràtic de la discussió i de la deliberació" i ha reivindicat "l'assossegament" amb què es tracten les qüestions a la cambra alta. Així, ha dit que el Senat és "la peça que fa falta" i que si hi ha una discussió sobre com es pot guanyar autogovern, o discutir "alguna competència que fa falta", es pot fer en aquest espai, en què les comunitats autònomes participin de la decisió de polítiques d'estat. En definitiva, vol que la cambra alta sigui com una mena d'organisme federal per fer "el salt a una reforma en profunditat". Iceta també ha celebrat que Sánchez optés per dos catalans per presidir el Congrés i el Senat, Meritxell Batet i Manuel Cruz, perquè és "decisió política d'una Espanya progressista que vol que Catalunya se senti còmoda i protagonista". Iceta somia amb el Senat a Barcelona D'altra banda, el primer secretari del PSC ha dit que "somia" amb un Senat instal·lat a la Sagrera a Barcelona, després que els socialistes ho presentessin com a proposta amb Carme Chacón. En aquest sentit, ha reivindicat el "policentrisme", en què Barcelona, València, Sevilla, Bilbao o Santiago tinguin protagonisme més enllà de Madrid.

Summary: El PSC promou un manifest perquè Cruz torni a presidir el Senat i impulsi "un nou pacte territorial"


El ministre d'Exteriors, José Manuel García-Margallo, ha confirmat aquest divendres la mort d'una ciutadana espanyola en l'accident d'un transbordador a Bali, a Indonèsia. Segons el ministre, el seu marit i dues persones més, tots espanyols, estan ferits, i el marit està essent intervingut quirúrgicament. En una entrevista a Antena 3, Margallo no ha volgut facilitar la identitat dels afectats. Diversos mitjans locals han publicat que la dona morta tenia aproximadament 30 anys i que va morir a l'hospital a la capital de Bali, Denpasar. El ministre ha apuntat que l'encarregat d'afers consulars espanyol està a Bali per atendre els tres ferits. El transbordador es va accidentar quan traslladava 35 turistes i es va produir una explosió al dipòsit de carburant. Les autoritats indonèsies han descartat que es través d'un atemptat i apunten a un curtcircuit. A l'accident hi va morir almenys un altre turista, tot i que de moment se'n desconeix la nacionalitat.

Summary: Una ciutadana espanyola morta i tres més de ferits en l'accident d'un transbordador a Bali


La síndica del PP a les Corts Valencianes, Isabel Bonig, ha sol·licitat aquest dilluns la convocatòria urgent de la diputació permanent del parlament valencià amb la compareixença del president de la Generalitat Valenciana, Ximo Puig, com a únic punt de l’ordre del dia de segons consta a l’escrit que ha registrat. Bonig demana que el president Ximo Puig expliqui les raons per les quals el senador que ha encapçalat les llistes del PSPV-PSOE per Castelló, Josep Lluís Grau, ha cedit el seu càrrec per a la constitució del grup parlamentari d’Esquerra Republicana de Catalunya (ERC) a la cambra alta, tot remarcant que es tracta d’un grup independentista.   La portaveu popular va anunciar dissabte la presentació d’aquesta sol·licitud de compareixença, que s’ha materialitzat avui. Bonig va qualificar de “greu” aquesta cessió i va remarcar que la primera proposta d’ERC al Senat ha estat una proposta “perquè es discuteixi i debati sobre la autodeterminació de Catalunya, és a dir, sobre la ruptura de la unitat d'Espanya ".  "ERC parla de la ruptura de la Constitució i solidaritat dels espanyols, i els socialistes a canvi li cedeixen un senador del PSPV, de la província de Puig, amic de Puig i posat aquí per Puig", va denunciar Bonig, afegint que Ximo Puig ha d’explicar “les raons d'aquesta cessió a una formació independentista, que vol trencar Espanya, que proclama la república catalana i l'annexió de la Comunitat Valenciana als inexistents Països Catalans ".

Summary: El PP valencià sol·licita la compareixença de Ximo Puig per explicar la cessió d’un senador del PSPV a ERC


La CUP de Verges ha assegurat en un comunicat que dona suport a la regidora que ha deixat el partit després de denunciar "assetjament psicològic" d'un company. La formació ha insistit que tant bon punt es van a assabentar dels fets van actuar "immediatament" i "pensant sempre en el benestar de la regidora", Susagna Ribas. i han explicat que van apartar l'altre persona del partit el mes de juny del 2019. A banda, també remarquen que els fets no van tenir lloc en el context d'activitat política, però han reiterat que "en tot moment" han estat al costat de l'afectada. "La gestió de la situació s'ha basat en tot moment en donar suport a la regidora i activar el protocol intern de la CUP, mitjançant un acompanyament extern que fins ara s'estava executant conjuntament amb l'equip de govern i amb la regidora", han detallat. A més, tot i que han lamentat que hagi decidit abandonar el projecte de la formació, han agraït la seva feina feta al capdavant de l'equip de govern de l'ajuntament. També han volgut aclarir que són "un grup transversal" i "on totes les idees sempre han estat escoltades i respectades" i han assegurat que "en tot moment" han treballat per "solucionar les situacions mitjançant el diàleg".

Summary: La CUP de Verges dona suport a la regidora que ha plegat per "assetjament" i insisteix que va apartar l'acusat al juny


El Projecte d'Especialització i Competitivitat Territorial de les Indústries del Disseny d'Igualada-Anoia (PECT-IDANOIA) ha estat seleccionat per la Generalitat de Catalunya i rebrà una subvenció de 2 MEUR, la meitat dels quals seran aportats per un fons Feder de la Unió Europea i la resta per la Diputació de Barcelona i el propi consistori. L'alcalde d'Igualada, Marc Castells, ha relatat que a través d'aquest projecte es vol "fer renéixer la indústria tèxtil a Igualada i l'Anoia", un sector que, tal com ha lamentat el batlle, "fa molt temps que algú donava per mort". El projecte contempla diferents accions per enfortir la indústria tèxtil local, entre les quals hi ha la creació de l'IGD Fashion Hub, un espai que ha de ser el punt de trobada del sector i on també s'hi farà formació i hi haurà un 'showroom'. Alhora, també es duran a terme accions d'internacionalització, d'innovació i d'adaptació a la indústria 4.0. Totes les accions del projecte han d'estar en marxa abans del desembre de 2019.  El sector tèxtil dona feina actualment a Igualada i la comarca de l'Anoia a unes 2.500 persones i compta amb 200 empreses, les quals tenen una facturació agregada de fins a 500 MEUR. Amb l'objectiu de mantenir viu el sector i rellançar-lo de cara el futur, l'Ajuntament d'Igualada lidera un projecte d'especialització i competitivitat territorial que ha rebut l'aval de la Generalitat de Catalunya. En concret, el projecte està pressupostat amb 2 milions d'euros i contempla accions d'internacionalització de la indústria local, d'impuls de la indústria 4.0 i l'economia circular i també d'innovació. Una de les accions destacades serà la creació de l'IGD Fashion Hub, un espai que es convertirà en la seu de les indústries tèxtils del territori i on s'hi duran a terme accions de formació i d'innovació. Aquest espai, pressupostat en uns 450.000 euros, s'ubicarà a la tercera planta de l'antiga fàbrica tèxtil Vives Vidal d'Igualada, que fa anys que està abandonada. Al mateix lloc també s'hi ubicarà l'Oficina de promoció de capacitats industrials, que tindrà l'objectiu d'atraure marques i distribuïdors al territori i també a promocionar el potencial de la fabricació local.  La directora general d'Indústria, Àngels Chacón, ha explicat que el tèxtil era un sector propi i característic de la comarca de l'Anoia que "en un moment donat tothom donava per mort i desaparegut". "Nosaltres vam veure el seu potencial i quines possibilitats de futur hi havia", ha assenyalat Chacón, que veu important "posicionar les ciutats amb la indústria que les diferencia". Tots els elements del pla, creu Chacón, ajudaran les empreses a ser més competitives, a mantenir l'ocupació i a "seguir tenint una infraestructura que ens posiciona arreu".  De la seva banda, l'alcalde d'Igualada, Marc Castells, ha dit que el consistori "fa molt temps que treballa per estar al costat de la indústria" i s'ha reivindicat com "l'alcalde més industrialista". De fet, el batlle ha lamentat que "ens deien que Igualada seriem la Detroit del tèxtil i, en canvi, ara veiem que el tèxtil té futur".  Per la seva part, el secretari d'Administracions Locals de la Generalitat, Joaquim Ferrer, ha dit que el projecte d'Igualada "és un dels que ha rebut una valoració més alta" i ha posat en valor la tasca feta pel consistori, ja que, segons ha dit, "la majoria d'aquests projectes estan capitanejats per ens supramunicipals i són projectes molt complexos".  Finalment, el president del centre tecnològic Fitex d'Igualada, Joan Gabarró, ha subratllat la importància de la col·laboració amb les administracions per tirar endavant projectes que "si ho féssim la indústria sola no podríem". Per Gabarró, que també és empresari tèxtil local, la indústria "està en canvi constant" i això comporta que "algunes empreses desapareguin i que d'altres canviïn la manera de treballar i evolucionin". Segons ell, a Igualada hi ha una emprenedoria "molt potent" que ha passat de tenir petits tallers a grans indústries i creu que aquest projecte finançat amb fons europeus els ajudarà a "afrontar els canvis que ara ens venen de cop i volta com la globalització, els reptes mediambientals o la tecnologia 4.0".

Summary: Igualada rep una subvenció de 2 MEUR per rellançar la indústria tèxtil local